b"\n_START_ARTICLE_\nFiorenzo Magni\n_START_SECTION_\nBiografia\n_START_PARAGRAPH_\nDe petit va haver d'interrompre els estudis per ajudar la fam\xc3\xadlia en la petita empresa familiar de transport. Feia els enc\xc3\xa0rrecs en bicicleta i aix\xc3\xad \xc3\xa9s com s'apassiona pel ciclisme. El 1936 debuta en la categoria aspirants al club de l'Associazione Ciclistica Pratese, i l'any seg\xc3\xbcent passa a la categoria superior.\n_START_SECTION_\nAficionat\n_START_PARAGRAPH_\nMalgrat les dificultats provocades per la mort del seu pare el 1937 no abandona el ciclisme i el 1938 passa a la categoria amateur sota els colors de l'equip A.C. Montecatini Terme. El 1939 \xc3\xa9s seleccionat pels Campionats del M\xc3\xb3n sobre carretera aficionats, als quals no podr\xc3\xa0 participar per culpa de la Segona Guerra Mundial. En aquesta categoria va guanyar nombroses carreres, entre elles la Volta a la Prov\xc3\xadncia de Mil\xc3\xa0, el 1940.\n_START_SECTION_\nProfessional\n_START_PARAGRAPH_\nEl 1940 es converteix en professional, per\xc3\xb2 la Segona Guerra Mundial atura la progressi\xc3\xb3. Els bons resultats obtinguts el 1947 fan que sigui seleccionat pel Campionat del M\xc3\xb3n de ciclisme de Reims on acaba 4t._NEWLINE_El 1948 es dedica a les cl\xc3\xa0ssiques del nord, guanyant en experi\xc3\xa8cia. Aix\xc3\xad mateix, s'emporta el Giro d'It\xc3\xa0lia en la seva segona participaci\xc3\xb3. Fou una vict\xc3\xb2ria no exempta de pol\xc3\xa8mica, ja que tot i haver rebut una sanci\xc3\xb3 de 120 segons, aquesta \xc3\xa9s considerada massa lleugera per la resta de rivals. _NEWLINE_Aquesta vict\xc3\xb2ria marca el comen\xc3\xa7ament d'un per\xc3\xadode d'\xc3\xa8xits: les seves caracter\xc3\xadstiques d'excel\xc2\xb7lent rodador i escalador, dotat d'una gran tenacitat, li permeten redre\xc3\xa7ar situacions aparentment desesperades. Gr\xc3\xa0cies a elles, s'emporta tres edicions del Tour de Flandes consecutives i dues edicions m\xc3\xa9s del Giro d'It\xc3\xa0lia. _NEWLINE_El 1951 est\xc3\xa0 a punt de guanyar el Campionat del M\xc3\xb3n de ciclisme, per\xc3\xb2 acaba segon, per darrere Ferdi K\xc3\xbcbler. _NEWLINE_Entre els seus nombrosos \xc3\xa8xits trobem tres Giro del Piemont, tres Trofeus Baracchi i tres Campionats d'It\xc3\xa0lia sobre carretera._NEWLINE_Amb 35 anys aconsegueix guanyar el seu darrer Giro d'It\xc3\xa0lia, r\xc3\xa8cord vigent de ciclista amb m\xc3\xa9s edat en guanyar aquesta cursa.\n_START_SECTION_\nDirigent i seleccionador nacional\n_START_PARAGRAPH_\nEn retirar-se com a ciclista va convertir-se en dirigent esportiu. Va ser seleccionador nacional, president de l'Associaci\xc3\xb3 dels Corredors i finalment president de la Lliga Professional._NEWLINE_El 2004 va obtenir el Collare d'Oro al merito sportivo (m\xc3\xa8rit esportiu) de les mans del President de la Rep\xc3\xbablica Carlo Azeglio Ciampi."